Skepsis ry on myöntänyt vuoden 2013 Huuhaa-palkinnon geneettisesti muunneltuja viljely- ja rehukasveja vastustavalle GMO-vapaa Suomi -kansalaiskampanjalle. Huuhaa-palkinto myönnetään vuosittain taholle, joka on yhdistyksen mielestä kunnostautunut pseudotieteellisen ajattelun levittämisessä.

– Tänä vuonna annamme palkinnon tieteellisen tiedon vääristelyn ja pelotteluun perustuvan keskustelutavan vuoksi, kertoo Skepsiksen puheenjohtaja Otto J. Mäkelä lehdistötiedotteessa.

Skepsis arvioi, että nykyisen tiedon ja tutkimusnäytön perusteella ei ole syitä olettaa geneettisesti muunneltujen viljakasvien olevan turvattomia verrattuna perinteisin menetelmin jalostettuihin kasveihin. GMO-vapaa Suomi -kansalaiskampanjan takana ovat mm. Kansalaisten Bioturvayhdistys ry, Luomuliitto ja Maan ystävät.